Folketing
2004-12-14

Men samtidig synes jeg også, der er god anledning til at betone det, vi også var enige om i Udvalget for Forretningsordenen, nemlig at det til syvende og sidst er den til enhver tid værende formand, der har ansvaret for forhandlingen, og skønnet over, om der skal gives ekstra mulighed eller ej, er til syvende og sidst et konkret skøn, som formanden må udøve. Men vi kan altså give tilslutning til den betænkning, der foreligger her. Hermed sluttede forhandlingen, og forslaget overgik derefter til anden (sidste) behandling. Den næste sag på dagsordenen var: 32) Anden behandling af lovforslag nr. L 117: Forslag til lov om ændring af lov om statens voksenuddannelsesstøtte (SVU) og lov om forberedende voksenundervisning (FVU-loven). (Udvidet adgang til SVU og særligt tilskud til virksomhedsrettet FVU). Af undervisningsministeren (Ulla Tørnæs). (Fremsat 17/11 2004. Første behandling 30/11 2004. Betænkning 9/12 2004). Der var stillet 1 ændringsforslag i betænkningen. Uden for betænkningen var der ikke stillet ændringsforslag. Lovforslaget og ændringsforslaget sattes til forhandling under et. Ingen bad om ordet. Afstemning Ændringsforslaget vedtoges uden afstemning. Lovforslaget overgik derefter til tredje behandling.